
        Forord

        På ⁠begynnelsen av 2000-tallet var det tydelig at læringstradisjonene i ⁠økonomistyringsfagene var dominert av styringsmodeller som gradvis hadde mistet sin praktiske relevans. Etter å ⁠ha publisert artikkelen «Regndans eller dans på ⁠roser», skrev Svein H. Gjønnes og Tor Tangenes boken Økonomi- og virksomhetsstyring – strategistøtte ved prestasjonsstyring, beslutningsstøtte og ressursstyring. Denne ble utgitt i ⁠første utgave i ⁠2012. Bokens utgangspunkt var at strategiinnhold og strategiprosess er førende for virksomhetens styringsregime, samtidig som at økonomi- og virksomhetsstyring bidrar til en ⁠justering og fornyelse av strategien. Denne samhandlingen mellom strategi og styring ble tydeliggjort i ⁠denne boken ved hjelp av innsikt fra strategifaget og bruken av en ⁠generisk styringssløyfe som boken ble bygget opp rundt.

        Det har nå gått mer enn ti år siden andre utgave av Økonomi- og virksomhetsstyring ble utgitt. Lærebøker er ferskvare, og innholdet må tilpasses ny innsikt fra forskningsmiljøene og arbeidslivets krav om forventninger til kunnskap og ferdigheter hos nyutdannede studenter. Det pedagogiske landskapet er også i ⁠endring. Bruk av digitale læringsplattformer med både synkrone og asynkrone læringsaktiviteter, supplert med studentaktiv og problembasert læring, har større plass i ⁠dag enn tidligere. På ⁠toppen av dette er studenter flest mindre motivert til å ⁠fordype seg i ⁠lange tekster, og det stilles større krav til pedagogisk kvalitet. Dette er bakteppet for at boken Økonomi- og virksomhetsstyring erstattes av vår nye bok til et ⁠nytt felleskurs på ⁠Handelshøyskolen BI som heter Prestasjonsstyring.

        Det nære og nyttige samarbeidet vi hadde med Svein H. Gjønnes har satt spor som også gjenspeiles i ⁠denne boken. Hans innsikt har vært en ⁠inspirasjonskilde, spesielt i ⁠delkapitlene 3.5 og 3.6 (The Balanced Scorecard), 11.4 og 11.5 (offensiv prognostisering og bruk av prestasjonsprognoser), kapittel ⁠14 (eksempel på ⁠hvordan en ⁠flerdimensjonal prosessanalyse kan gjennomføres) og kapittel ⁠15 (budsjettets egnede roller i ⁠et ⁠balansert målstyringsregime).

        Selv om mye av tematikken i ⁠boken Økonomi- og virksomhetsstyring er videreført, er vinklingen og store deler av innholdet endret vesentlig. Vi foretar en ⁠dypere og mer strukturert gjennomgang av målstyringskonseptet. Først beskriver vi en ⁠generisk modell, deretter drøfter vi bransjemessige og virksomhetsspesifikke aspekter som bidrar til å ⁠gjøre modellen mer tilpasset virksomhetens reelle styringsutfordringer. I ⁠denne forbindelse trekker vi også inn tematikk som omhandler virksomhetenes samfunnsansvar, og næringslivets bidrag til en ⁠mer bærekraftig samfunnsutvikling. Boken inneholder derfor noen tanker om hvordan bærekraftsmål kan integreres i ⁠målstyringen med konkrete forslag til prestasjonsindikatorer som forholder seg til virksomhetens sosiale påvirkning, miljøpåvirkning og økte etiske bevissthet.

        Som forelesere har vi gjennom årene erfart at studenters manglende ferdigheter innenfor tradisjonelle finansielle styringsverktøy som budsjettering og regnskapsanalyse, skyldes manglende forståelse av noen grunnleggende mekanismer. Ved å ⁠fokusere mer på ⁠sammenhengene mellom bokføring, regnskap og budsjetter, vil leserne få en ⁠økt forståelse for hvor tallene kommer fra, og hvor de skal hen. Som et ⁠supplement til boken er det utarbeidet en ⁠ny case- og oppgavesamling, og vår erfaring er at studenter først behersker fagområdet prestasjonsstyring godt når de har prioritert tilstrekkelig med tid til oppgaveløsning.

        Vi ønsker til slutt å ⁠rette en ⁠stor takk til Hakim Lyngstadås og Roy-Ivar Andreassen ved Handelshøyskolen BI i ⁠Trondheim for gode tips, råd og kommentarer. 

        Oslo/Moss 4. oktober 2024

        Tor Tangenes og Tor Olav Nordtømme

        Økonomi- og virksomhetsstyring

        
            1.1 Innledning

            I ⁠bokens første kapittel skal vi først se på ⁠det mest overordnede, nemlig hva vi legger i ⁠begrepet økonomi- og virksomhetsstyring, hvilke fagområder som inngår i ⁠dette fagfeltet og hva som kjennetegner disse fagområdene. Deretter beskriver vi ulike virksomhetsinterne og -eksterne styringselementer og forklarer kortfattet sammenhenger mellom disse. Vi fortsetter med å ⁠beskrive bokens ulike deler, før vi avslutter med å ⁠beskrive nåsituasjonen og styringsutfordringene til en ⁠familieeid butikkjede. Styringsutfordringene til Gull og glitter AS som virksomheten heter, kan du løse gjennom innsikter i ⁠prestasjonsstyring og beslutningstøtte som denne boken gir deg.

        
        
            1.2 Prestasjonsstyringens plass i ⁠økonomi- og virksomhetsstyring

            Når du som økonomistudent på ⁠en ⁠handelshøyskole eller et ⁠universitet, deltar i ⁠og fullfører kanskje mer enn 20 ulike kurs, kan det i ⁠ettertid være vanskelig å ⁠huske formålet med bestemte kurs og hvordan de forholder seg til andre kurs i ⁠studieprogrammet. Uten å ⁠gå for dypt inn i ⁠denne problemstillingen i ⁠innledningskapitlet, skal vi gjøre noen grunnleggende avklaringer. For det første skal vi knytte prestasjonsstyring til sine nærmeste, faglige naboer, som er beslutningsstøtte og ressursstyring. For det andre skal vi definere de tre fagområdene, kommentere hva de omfatter og vise at det er et ⁠samspill mellom dem. Og for det tredje samler vi de tre fagområdene i ⁠paraplybegrepet økonomi- og virksomhetsstyring som ofte brukes i ⁠praksis. I ⁠det neste kapitlet om prestasjonsstyring i ⁠et ⁠nøtteskall tar vi et ⁠skritt videre og kobler økonomi- og virksomhetsstyring til noen tilstøtende fag i ⁠den bedriftsøkonomiske familien og ser nærmere på ⁠samspillet mellom de tre komponentene.

            Vi starter med å ⁠definere de tre sammenkoblede komponentene som samlet utgjør økonomi- og virksomhetsstyring:1

            
                	Prestasjonsstyring omfatter utvikling, tilrettelegging og bruk av mekanismer for styring av atferd (beslutninger og handlinger) for å ⁠understøtte verdiskapningsprosessen

                

                	Beslutningsstøtte omfatter fremskaffelse, analyse og kommunikasjon av verdiskapningsrelevant informasjon til beslutningsformål

                

                	Ressursstyring omfatter bruk og utvikling av virksomhetens ressurser.

                

            

            Det finnes ulike former for prestasjonsstyring, og den formen som er aktuell for virksomhetsstyring kalles mål- og indikatorstyring. Vi kommenterer de ulike formene i ⁠det neste kapitlet og utdyper hva som kjennetegner mål- og indikatorstyring. Her nøyer vi oss med å ⁠si at mål- og indikatorstyring handler om å:

            
                	
                    Finne ut hva som påvirker verdiskapningen i ⁠positiv og negativ retning

                    
                        	identifisere hva som er kritisk for å ⁠innfri en ⁠verdiskapende strategi2, hva vi kaller kritiske suksessfaktorer

                        

                        	gjøre suksessfaktorene målbare


                    

                




                	
                    Retningsmobilisere ressurser for å ⁠støtte virksomhetens strategi

                    
                        	utforme handlingsplaner


                        	
                            teste handlingsplanenes realisme og hvis nødvendig korrigere planene

                        

                        	
                            gjøre ressurser tilgjengelig og samordne dem for å ⁠kunne gjennomføre planene

                        

                    

                

                	
                    Varsle avvik fra en ⁠utpekt kurs, korrigere kursen og lære fra erfaringer

                    
                        	
                            overvåke suksessfaktorene, sørge for at vi er på ⁠fastsatt kurs og lære av det vi gjør samt

                        

                        	
                            bruke erfaringsbasert kunnskap til å ⁠justere planer, suksessfaktorer og/eller strategi.

                        

                    

                

            

            Prestasjonsstyring kjennetegnes av ulike styringskonsepter og et ⁠mylder av styringsverktøy, som brukes til å ⁠gjennomføre oppgavene som er opplistet ovenfor. Styringskonsepter er overordnede rammeverk som beskriver styringselementer, altså hva som skal styres, hvordan elementene er knyttet sammen samt hvilke styringsverktøy som er hensiktsmessige å ⁠bruke. Når det gjelder hva som skal styres, kan det dreie seg om virksomhetens ressurser, prosessene og aktivitetene som gjennomføres, ansatte, kunder og eksterne samarbeidspartnere, og i ⁠siste instans, virksomhetens finansielle prestasjoner. Konseptene gir også metodiske anbefalinger med hensyn til hvordan prestasjonsstyringen skal gjennomføres. I ⁠kapittel ⁠3 gjennomgår vi tre slike konsepter. Styringsverktøy er hjelpemidler for oppgavegjennomføring og problemløsning. Eksempler på ⁠styringsverktøy du trolig kjenner fra tidligere kurs er strategiplaner, handlingsplaner, budsjetter, regnskapsrapporter, finansielle nøkkeltall og belønningssystemer.

            Beslutningsstøtte – det andre fagområdet under økonomi- og virksomhetsstyring – handler om at virksomhetens mange beslutningstakere skal kunne treffe informerte beslutninger i ⁠samsvar med virksomhetens målsetninger. Her er dataanalyse og bruk av informasjonssystemer som vi kommenterer avslutningsvis i ⁠bokens del 1 og 3, viktig. Beslutningsstøtte gir beslutningstakere bl.a. informasjon om inntekter og kostnader, brutt ned på ⁠avdelinger, aktiviteter, produkter og kunder; lønnsomhet til investeringsprosjekter og ulike aktivitetsområder i ⁠virksomheten, finansielle forhold, risikoposisjoner og mye mer.

            Ressursstyring som det siste fagområdet i ⁠økonomi- og virksomhetsstyring, dreier seg altså om å ⁠skaffe til veie, bruke og utvikle knappe ressurser, men også å ⁠hindre at virksomheten bygger opp ressurser som den ikke kan utnytte effektivt. I ⁠utvidet forstand er ressursstyring nært knyttet til strategi ved at vi må balansere kortsiktig og langsiktig ressursutnyttelse og kapasitetsutnyttelse mot nødvendigheten av organisatorisk slakk.3 Eksempler på ⁠ressursstyring er ulike HR-aktiviteter, likviditetsstyring, valutasikring og styring av produksjonskapasitet, men også styrt endring av virksomhetens ressursbase etter hvert som forandringer i ⁠virksomhetens omgivelser krever dette. Vi ser nærmere på ⁠den sistnevnte formen for ressursstyring i ⁠kapittel ⁠4 om usikkerhet og dynamiske kapabiliteter.

            Selv om denne boken primært handler om prestasjonsstyring i ⁠form av mål- og indikatorstyring, er denne styringsformen avhengig av både beslutningsstøtte og ressursstyring. Fremstilling av prestasjonsstyring har derfor både berøringspunkter til og innhold fra de to sistnevnte fagområdene.

        
        
            1.3 Virksomheten, dens omgivelser og styringsregime

            Som det går frem av definisjonen vår ovenfor, handler prestasjonsstyring om å ⁠styre ansattes beslutninger og handlinger i ⁠samsvar med virksomhetens strategi, men fordi virksomhetens verdiskapning både forårsakes av virksomhetens ressurser og virksomhetseksterne faktorer, må prestasjonsstyringen favne både virksomheten selv og dens omgivelser.4

            Figur ⁠1.1 er oppdelt i ⁠fire sfærer. I ⁠den innerste sfæren (nr. ⁠1 i ⁠figuren) finner du virksomhetens realiserte strategi og dens operasjonelle effektivitet. Disse to elementene forklarer virksomhetens verdiskapning. Realisert strategi er et ⁠historisk mønster av ledelsens strategiske beslutninger og handlinger (hva som er gjort), i ⁠motsetning til tilsiktet strategi som er en ⁠plan om hvor vi skal, hvorfor vi skal nettopp dit, og hvordan vi skal komme dit (hva som skal gjøres). Virksomhetens operasjonelle effektivitet forteller oss om hvor målrettet driften er og forventes å ⁠bli, både med tanke på ⁠det kortsiktige og langsiktige tidsperspektivet. Virksomheter som er operativt effektive, kjennetegnes av blant annet strømlinjede prosesser (liten sløsing med ressurser og tid), evne til å ⁠tilpasse seg endringer i ⁠marked og teknologi, en ⁠organisasjonskultur som fremmer kontinuerlig forbedringer og innovasjon, og selvsagt, en ⁠sterk ledelse og et ⁠velfungerende styringsregime.

            Realisert strategi og operasjonell effektivitet påvirkes av og påvirker hvordan virksomheten styres. Den gjensidige påvirkningen er vist med de røde pilene som peker både ut av og inn i ⁠en ⁠sfære. I ⁠figur ⁠1.1 er prestasjons- og ressursstyring samt beslutningsstøtte plassert sammen i ⁠sfære nr. ⁠2 fordi det både er en ⁠overlapp og en ⁠gjensidig avhengighet mellom de tre fagområdene i ⁠økonomi- og virksomhetsstyring. Vi utdyper dette i ⁠delkapittel ⁠2.5. Det korte svaret på ⁠hvordan styring påvirker verdiskapningen, er at styringen reduserer usikkerhet som finnes i ⁠virksomhetens strategiske planer og i ⁠den forbindelse både måler prestasjoner gjennom hele verdiskapningsprosessen samt bidrar med informasjon om hva som må gjøres for å ⁠identifisere aktiviteter som støtter tilsiktet strategi. Når det gjelder påvirkning motsatt vei, altså hvordan verdiskapningen påvirker styringen, er det korte svaret at vi lærer av det vi gjør og kunnskap fra denne meningsdannelsen bidrar til å ⁠justere eller endre styringsmodus. I ⁠kapittel ⁠4, om dynamisk styring, diskuterer vi ulike styringsmodi, blant annet som resultat av hvor omskiftelige virksomhetens omgivelser er.

            
                
                    [image: Virksomheten, dens omgivelser og styringsregime.]
                

                
                    Figur ⁠1.1 Virksomheten, dens omgivelser og styringsregime

                
            
            I ⁠den tredje og fjerde sfæren er virksomheten som skal styres og virksomhetens omgivelser plassert.

            
                	Prestasjonsstyringen tar utgangspunkt i ⁠ledergruppens tilsiktede strategi, altså strategiplanen som gir overordnede retningslinjer for hvor vi skal når det i ⁠første omgang gjelder produkter og markeder, hvorfor vi skal dit, og hvordan vi skal komme dit.

                

                	
                    Strategien suppleres med en ⁠forretningsmodell som blant annet sier noe om kundeløfter (hvilke behov virksomheten skal løse for sine kunder), utvalgte kundesegmenter og distribusjonskanaler, viktige ressurser man trenger, partnerskap med eksterne interessenter (for eksempel leverandører), hvordan inntekter skal skapes og hvordan virksomhetens kostnadsstruktur bør være.

                

                	
                    Prosesser og aktiviteter handler om hvordan virksomheten skal utvikle, produsere, distribuere, markedsføre og selge sine produkter. Hvordan dette gjøres, påvirker operasjonell effektivitet gjennom hvordan virksomhetens ressurser utnyttes og utvikles.

                

                	Virksomhetens ansatte er åpenbart en ⁠ressurs som teknisk sett betegnes som humankapital. Fordi denne ressursen skiller seg fra andre ressurser ved at ansatte har subjektive motiver, må rettledes, engasjeres og motiveres, har stor individuell variasjon, inngår i ⁠et ⁠felleskap som både utgjør og påvirker virksomhetens organisasjonskultur, treffer beslutninger og lærer av hva de gjør, er den spesifisert som et ⁠eget styringselement i ⁠figuren.

                

                	En ⁠virksomhet kan langt på ⁠vei beskrives gjennom ressursene den har, forvalter og utvikler. Prosesser og aktiviteter som vi har nevnt ovenfor, kan i ⁠denne sammenheng oppfattes som ressurser i ⁠endring. Det er vanlig å ⁠dele ressursene inn i ⁠to hovedgrupper – de som er tilgjengelige for alle virksomheter og som anskaffes i ⁠ulike markeder, og de ressursene som virksomheten utvikler selv, som ikke er til salgs og som ofte er sterkt koblet til læring og kompetanse (kunnskap og ferdigheter). Den første hovedgruppen kalles gjerne finansiell kapital og ressursene her finnes typisk som eiendeler i ⁠virksomhetens balanse. Den andre hovedgruppen kalles gjerne intellektuell kapital og fanger opp ansattes individuelle og kollektive kompetanse, strukturelle forhold i ⁠virksomheten (hvilke prosesser og aktiviteter som gjennomføres) og virksomhetens kontaktflate med sine omgivelser.

                

                	I ⁠en ⁠verden som endrer seg raskere og raskere, er det åpenbart at læring er en ⁠forutsetning for verdiskapning. I ⁠prestasjonsstyringssammenheng bidrar styringssystemer med feedback, og ved å ⁠sammenstille oppnådde prestasjoner med målsatte, får vi informasjon om vi er på ⁠rett vei til å ⁠innfri den tilsiktede strategien. Men strategiplaner er ferskvare som ofte må korrigeres. Vi trenger derfor også å ⁠lære om hva som skjer i ⁠omgivelsene for å ⁠få kunnskap om blant annet konkurransesituasjonen, teknologiske og markedsmessige endringer, krav og ønsker fra eksterne interessenter, som for eksempel eiere, kunder, leverandører, myndigheter og banker. Uten slik kunnskap vil strategiske endringer miste mål og mening. Gode styringssystemer balanserer hensynet til å ⁠oppnå tilsiktet strategi med hensynet til å ⁠korrigere strategien.

                

            

            Prestasjons- og ressursstyringen er tett koblet til og har stor innflytelse på ⁠styringselementer i ⁠selve virksomheten (sfære 3 i ⁠figuren) og løsere koblet med mindre innflytelse på ⁠styringselementer i ⁠virksomhetens omgivelser (sfære 4 i ⁠figuren). Riktignok kan gode styringssystemer bidra til at virksomhetens eiere får en ⁠tilfredsstillende avkastning, at sentrale kundeønsker tilfredsstilles, at lover og regler etterleves, at avtaler med eksterne interessenter ikke brytes og at virksomheten har et ⁠bevisst samfunnsansvar. Her er det snakk om å ⁠etterleve lover, regler og forventninger, men gode styringssystemer kan også forholde seg mer foroverlent og aktivt til eksterne styringselementer. For å ⁠nevne noe kan gode prognosesystemer skaffe til veie fremtidsinformasjon og dermed avdekke usikkerhet. De kan bidra til at strategier utvikles og implementeres på ⁠en ⁠hensiktsmessig måte ved å ⁠ta hensyn til usikkerhet i ⁠omgivelsene og egenskaper ved organisasjonskulturen. De kan også gi løpende informasjon om og gjennomføre analyser knyttet til konkurransesituasjon, utvikling i ⁠markeder og teknologi, endringer i ⁠kundepreferanser samt selskapets risikoposisjoner, for å ⁠nevne noe.

            
                
            

        
        
            1.4 Bokens oppbygning

            Boken er strukturert i ⁠fire deler. Delene er (1) perspektiver på ⁠prestasjonsstyring, (2) mål- og indikatorstyring, (3) aktivitets- og kostnadsstyring og (4) budsjettering og simulering. Innholdet i ⁠disse delene er beskrevet innledningsvis i ⁠hver del. Vi begrenser oss derfor her til en ⁠kortfattet innholdsbeskrivelse samt en ⁠forklaring på ⁠hvordan de fire delene henger sammen.

            Del 1 om perspektiver på ⁠prestasjonsstyring er et ⁠overbyggende kapittel for resten av boken. Kapittel ⁠2 om prestasjonsstyring redegjør i ⁠et ⁠nøtteskall for ulike former for prestasjonsstyring og tar deg inn i ⁠et ⁠generelt rammeverk for mål- og indikatorstyring, der koblinger til beslutningsstøtte også er inkludert.

            Perspektivbegrepet i ⁠overskriften til bokens del 1forholder seg først og fremst til at ulike styringskonsepter bygger på ⁠bestemte og ofte forskjellige forutsetninger om hvordan verdier skapes og hvordan virksomheter fungerer. Dette vil du se når du leser om tre fremtredende styringskonsepter i ⁠kapittel ⁠3. Slike innsikter kommer ofte fra tilgrensende fagfelt som strategifaget og organisasjons- og ledelsesfagene. Noen ganger er konseptforutsetningene utdaterte og bør erstattes med innsikter som står seg bedre i ⁠dagens lys, andre ganger er innsiktene situasjonsbestemte og dermed ikke tilpasset enhver styringssituasjon. Ved praktisk bruk er det viktig at konseptforutsetningene er tilpasset virksomhetens styringsutfordring og styringssituasjon. I ⁠forlengelsen av dette er perspektivbegrepet i ⁠overskriften knyttet til at all form for styring er situasjonsbestemt, der forhold som blant annet omgivelsenes usikkerhet, innovasjonstakt og konkurransesituasjon er bestemmende for hvordan styringen skal innrettes.

            Vi avslutter bokens første del med kapittel ⁠4 om dynamisk styring. Dynamikk handler om endring og utvikling og er på ⁠mange måter navet i ⁠all form for styring. Følgelig må ethvert velfungerende styringskonsept kunne håndtere usikkerhet og endringer i ⁠de styringselementene som vi tidligere har beskrevet og illustrert i ⁠figur ⁠1.1. I ⁠dette kapitlet viser vi også hvordan dynamiske kapabiliteter (ressurser og prosesser som håndterer usikkerhet) bygges opp gjennom ulike former for læring og hvilken virksomhetsspesifikk informasjon som er viktig for styringen.

            Bokens del 2 er den mest omfattende av de fire hoveddelene, og denne handler om utvikling og bruk av målstyringsmodeller, som vi har valgt å ⁠kalle modeller for mål- og indikatorstyring. Før vi fordyper oss i ⁠kapittel ⁠7, 8 og 9, starter vi i ⁠kapittel ⁠5 med å ⁠kommentere ulike sider ved tradisjonell finansiell styring. Vi forklarer blant annet hvorfor regnskapsrapporter, som resultatregnskap og balanse, fortsatt spiller en ⁠sentral rolle i ⁠de fleste virksomheter, men at disse også har en ⁠del svakheter og mangler dersom de har den mest fremtredende plassen som kilde til informasjon for ledere og andre beslutningstakere. Kapittel ⁠6 handler om regnskapsanalyse med finansielle måltall, som er en ⁠side ved den tradisjonelle finansielle styringen. Her bruker vi en ⁠case som vi introduserer allerede i ⁠delkapittel ⁠1.5. Samme casebedrift bruker vi også i ⁠kapittel ⁠8 for å ⁠gi en ⁠praktisk forståelse av utfordringene knyttet til å ⁠utvikle gode målstyringsmodeller.

            I ⁠løpet av de siste tiårene har vi sett en ⁠økende interesse blant ledere i ⁠både privat og offentlig sektor for å ⁠identifisere muligheter som kan fremme en ⁠mer bærekraftig forretningsdrift. I ⁠kapittel ⁠10 utforsker vi sammenhengen mellom bedrifters samfunnsansvar og samfunnets behov for bærekraftig utvikling. Dette kapitlet inneholder både tematikk som egner seg godt for refleksjon og diskusjon og noen tanker rundt hvordan bærekraftstematikk kan innlemmes i ⁠en ⁠målstyringsmodell. Kapittel ⁠11 avslutter bokens andre del med en ⁠innføring i ⁠prognosebasert styring. Ved å ⁠utvide målstyringsmodeller med prognoseinformasjon på ⁠KPI-nivå, forsterkes modellens styringskraft.

            Bokens del 3 handler om aktivitets- og kostnadsstyring. Vi har tidligere understreket at prestasjonsstyring forutsetter beslutningsstøtte og ressursstyring, og koblingen mellom disse tre komponentene kommer tydelig frem i ⁠denne delen av boken, der vi også introduserer en ⁠rekke verktøy som gir beslutningsstøtte.

            Vi starter opp i ⁠kapittel ⁠12 med å ⁠beskrive og reflektere over hva kostnader er og hvordan de best kan styres. Vi gjennomgår også viktige kostnadsbegreper som du må kjenne til og forstå når du skal tolke beslutningsinformasjon og delta i ⁠styringen av en ⁠virksomhet. Fordi kostnader er verdien av ressurser som brukes når aktiviteter gjennomføres, og fordi virksomheten langt på ⁠vei kan beskrives gjennom ressursene den forvalter og utvikler, er ressurser, aktiviteter og kostnader nøkkelord i ⁠alle de tre kapitlene som denne delen av boken omfatter.

            Kapittel ⁠13 er forbeholdt verktøy for aktivitets- og kostnadsstyring. Slike verktøy gir beslutningsstøtte til prestasjons- og ressursstyringen. Det dreier seg bl.a. om kalkyler som fordeler kostnader til produkter og kunder, slik at virksomhetens produkt- og kundeportefølje kan styres på ⁠et ⁠informert grunnlag. Et ⁠annet eksempel er benchmarking, der virksomheten blant annet sammenligner egne aktiviteter og kostnader med beste praksis fra andre virksomheter.

            Vi har tidligere i ⁠dette kapitlet sagt at verdiskapning påvirkes av virksomhetens operasjonelle effektivitet. Å ⁠drive effektivt betyr at aktiviteter som gjennomføres støtter opp om virksomhetens overordnede mål. I ⁠kapittel ⁠14 skal vi grave dypere i ⁠denne materien og vise deg en ⁠fremgangsmåte for hvordan lav effektivitet kan avdekkes og hvordan man kan gå frem for å ⁠bli effektive.

            Bokens del 4 handler om budsjettering og simulering, og dette blir derfor bokens mest tekniske og kvantitativt orienterte del. Budsjettet er et ⁠viktig styringsverktøy i ⁠et ⁠prestasjonsstyringssystem, og vi skal blant annet bruke det til å ⁠teste ut realismen i ⁠virksomhetens handlingsplaner og til å ⁠koordinere aktivitet i ⁠virksomheten. Vi tror at du best lærer å ⁠lage budsjetter ved å ⁠jobbe med oppgaver og caser, men du trenger et ⁠teoretisk fundament og en ⁠modellforståelse før du gir deg i ⁠kast med oppgaveprogrammet innen budsjettering. Vi starter derfor i ⁠kapittel ⁠15 med å ⁠drøfte budsjettets egnede og uegnede roller i ⁠en ⁠målstyrt virksomhet, før vi begir oss inn i ⁠den bokføringsmessige sammenhengen mellom fortidens regnskap og fremtidens budsjett i ⁠kapittel ⁠16.

            Når vi har lært mer om disse mekanismene, tar vi for oss resultatbudsjettering (kapittel ⁠17), likviditets- og balansebudsjettering (delkapittel ⁠18.3 og 18.4) og simulering (delkapittel ⁠18.5 og 18.6). I ⁠kapittel ⁠17 og 18 bruker vi en ⁠case for å ⁠gi en ⁠praktisk tilnærming til budsjettarbeidet.

            
                
            

        
        
            1.5 Case Gull og glitter AS: nåsituasjon og styringsutfordringer

            
                [image: ]

            
            
                Gull & glitter er en ⁠familieeiet kjede med butikker som selger smykker og klokker. Selskapet ble etablert i ⁠Oslo i ⁠1983 av familien Ring, og i ⁠perioden frem til 2014 ble det etablert 20 butikker rundt om i ⁠Norge. 14 av disse er i ⁠drift i ⁠dag.

                I ⁠2011 startet kjeden også med netthandel, og her var omsetningen de første årene svært beskjeden. Etter to aktive pandemi-år var netthandelen igjen tilbake til rundt 10 % av kjedens samlede omsetning i ⁠2024.

                Gull & glitter AS har i ⁠de siste årene hatt en ⁠svekket lønnsomhet, og i ⁠2024 viste regnskapet et ⁠svakt underskudd.

                Vi skal bruke denne casebedriften flere steder i ⁠boken for å ⁠belyse ulike typer av styringsrelaterte problemstillinger.

            

            Eiere, styre og organisasjon

            Gull & glitter AS har en ⁠aksjekapital på ⁠kr ⁠300 ⁠000, og etter et ⁠arveoppgjør i ⁠år 2010 eies aksjene i ⁠selskapet med 50 ⁠prosent hver av brødrene Gullik og Sølve Ring.

            Gullik er styreformann, og styret består i ⁠tillegg av hans bror, ansattes representant Chanelle Kristoffersen, og to eksterne styremedlemmer, advokaten Gunnar Glad Greve og siviløkonomen Tore Tallhaug.

            Organisasjonskartet ser for tiden slik ut:

            
                
                    [image: Organisasjonskart Gull og glitter AS.]

                
                    Figur ⁠1.2 Organisasjonskart Gull & glitter AS

                	Ledergruppen: Daglig leder Signe Ring er datter av styrerepresentant og aksjeeier Sølve Ring, og representerer tredje generasjon i ⁠familiebedriften. Økonomisjef Tor Peder Ring er fetter av Sølve og Gullik, og har vært med i ⁠bedriften fra før generasjonsskiftet i ⁠2010.

                

            

            Ledergruppen består av Signe og Tor Peder, markedssjefen, driftssjefen og logistikksjefen, og disse fem avholder faste ukentlige møter. En ⁠gang i ⁠kvartalet er det også utvidede møter, der de 14 butikksjefene er med.

            
                	Økonomiavdelingen: Denne består av økonomisjefen, to heltidsansatte og en ⁠BI-student på ⁠deltid.

                

                	Markedsavdelingen: Som består av markedssjefen og en ⁠innkjøper, og i ⁠forbindelse med kampanjer bruker selskapet også deltidsansatte BI-studenter til ulike promoteringsaktiviteter.

                

                	Butikkene: Målet var opprinnelig å ⁠ha en ⁠butikk i ⁠de 25 største byene i ⁠Norge. Det viste seg at den lokale konkurransesituasjonen varierte, og kjeden valgte derfor for noen år siden å ⁠starte prosessen med å ⁠legge ned seks butikker med beliggenhet i ⁠byer av ulik størrelse. De 14 gjenværende butikkene varierer i ⁠størrelse, og har totalt 48 ansatte inklusive butikksjefene. Disse leverte i ⁠2024 ca. ⁠38 ⁠årsverk.

                    Hver butikk har sin butikksjef. Det har blitt diskutert om disse eventuelt skal erstattes av fire distriktssjefer, men det er ikke tatt noen beslutning om dette ennå.



                

                	Verkstedet: Kjeden har et ⁠verksted på ⁠Lørenskog der det for tiden jobber to heltidsansatte. De er autorisert til å ⁠ta garantiarbeider og service på ⁠produktene, unntatt klokker fra de to sveitsiske firmaene Relox og Bartier, som ønsker at dette utføres i ⁠egen regi på ⁠fabrikkene. Rundt 60 ⁠prosent av oppdragene er leverandøroppdrag, der Gull & glitter AS fakturerer disse for utført arbeid i ⁠garantiperioden. Resten er kundeoppdrag, der kundene betaler for reparasjoner, inngraveringer mm. Butikkene tar selv mindre servicejobber, slik som batteribytte.

                

                	Lageret: Selskapet leier lagerlokaler på ⁠400 m2 i ⁠tilknytning til kontorene og verkstedet på ⁠Lørenskog. Foruten logistikksjefen er det tre heltidsansatte på ⁠lageret: En ⁠person tar hånd om bestillingene fra butikkene, en ⁠annen håndterer nettbestillingene og den tredje er en ⁠sjåfør som dekker østlandsregionen. Nettkundene får sine varer levert av transportfirmaet Global Logistics AS.

                

            

            Produktgrupper

            Gull & glitter AS sine produkter kan deles opp i ⁠fire hovedgrupper:

            
                	Smykker til kvinner og menn


                	Analoge klokker og smartklokker


                	Bestikk og sølvvarer


                	Gaveartikler


            

            Kjeden opererer med to sortimenter:

            
                	
                    Standard sortiment som de 10 minste butikkene promoterer, og som regel også har i ⁠eget lager.

                

                	
                    Utvidet sortiment i ⁠netthandelsvirksomheten og i ⁠de fire største butikkene (internt benevnt GG Mega). Inntil nylig har selskapets policy vært at de store butikkene skal lagerføre hele det utvidede sortimentet, men det medførte at det samlede varelageret ble vurdert å ⁠være for stort.

                

            

            I ⁠2024 omsatte Gull & glitter AS for totalt kr ⁠150,2 ⁠mill., der netthandelen sto for kr ⁠14,8 ⁠mill. og de fire største butikkene kr ⁠76,3 ⁠mill. Hoveddelen av kjedens produkter har et ⁠kvalitetsnivå som plasserer Gull & glitter i ⁠et ⁠upmarket-segment.

            Ledelsen har i ⁠den senere tiden diskutert tre sentrale problemstillinger knyttet til produkter og marked, uten at det er tatt noen beslutning:

            
                	
                    Skal det tas inn flere produkter som i ⁠større grad konkurrerer på ⁠pris enn på ⁠kvalitet, og i ⁠så fall, skal dette være forbeholdt nettbutikken?

                

                	
                    Er det lønnsomt å ⁠utvide produktsortimentet med accessoirer og kosmetikk, og i ⁠så fall, skal dette også være forbeholdt nettbutikken?

                

                	
                    Skal de tre minst lønnsomme butikkene legges ned, slik at de bare sitter igjen med 11 butikker?

                

            

            Regnskapstall 2020–2024

            Vi kan hente følgende hovedtall fra kjedens årsregnskap fra de siste fem årene (tall i ⁠hele mill. ⁠kr):

            
                
            

            
                
                    Tabell ⁠1.1 Gull & glitter AS’ resultat 2020–2024

                
                
                    
                        	Resultat

                        
                        	
                            2024

                        	
                            2023

                        	
                            2022

                        	
                            2021

                        	
                            2020

                    

                    
                        	Salgsinntekter

                        	150,2

                        	158,4

                        	163,4

                        	148,8

                        	110,7

                    

                    
                        	Varekostnad

                        	92,2

                        	96,0

                        	97,7

                        	85,6

                        	57,4

                    

                    
                        	
                            Lønn og andre personalkostnader

                        	38,6

                        	40,0

                        	41,2

                        	44,0

                        	43,2

                    

                    
                        	Avskrivninger

                        	1,2

                        	1,4

                        	1,0

                        	1,2

                        	1,3

                    

                    
                        	Andre driftskostnader (*)

                        
                        	17,1

                        	17,3

                        	18,0

                        	15,9

                        	8,1

                    

                    
                        	Sum driftskostnader

                        	149,1

                        	154,7

                        	157,9

                        	146,7

                        	110,0

                    

                    
                        	
                            Driftsresultat

                        	1,1

                        	3,7

                        	5,5

                        	2,1

                        	0,7

                    

                    
                        	Finansinntekter

                        	0,2

                        	0,3

                        	0,4

                        	0,2

                        	0,3

                    

                    
                        	Finanskostnader

                        	1,8

                        	1,4

                        	1,0

                        	0,8

                        	0,6

                    

                    
                        	Resultat før skattekostnad

                        
                        	−0,5

                        
                        	2,6

                        	4,9

                        	1,5

                        	0,4

                    

                    
                        	Skattekostnad

                        	−0,1

                        	0,6

                        	1,1

                        	0,3

                        	0,1

                    

                    
                        	Årsresultat

                        	−0,4

                        
                        	2,0

                        	3,8

                        	1,2

                        	0,3

                    

                

            
            (*) Selskapet var under pandemien i ⁠2020 og 2021 berettiget til å ⁠motta økonomisk støtte for å ⁠kunne innfri sine forpliktelser i ⁠perioder der butikkene måtte holdes helt eller delvis stengt. Denne støtten er i ⁠ovennevnte tabell plassert som en ⁠«negativ driftskostnad».

            
                
                    Tabell ⁠1.2 Gull & glitter AS’ balanse 2020–2024

                
                
                    
                        	Balanse

                        
                        	31.12.2024

                        
                        	31.12.2023

                        
                        	31.12.2022

                        
                        	31.12.2021

                        
                        	31.12.2020

                        
                    

                    
                        	Driftsmidler

                        	14,0

                        	15,2

                        	11,6

                        	12,6

                        	13,8

                    

                    
                        	Varelager

                        	31,8

                        	29,4

                        	33,6

                        	30,2

                        	22,9

                    

                    
                        	Kundefordringer

                        	0,4

                        	0,5

                        	0,7

                        	0,2

                        	0,3

                    

                    
                        	
                            Andre kortsiktige fordringer

                        	0,6

                        	0,4

                        	0,2

                        	0,4

                        	0,1

                    

                    
                        	Bankinnskudd

                        	4,6

                        	8,3

                        	9,8

                        	5,6

                        	3,5

                    

                    
                        	Sum eiendeler

                        	51,4

                        
                        	53,8

                        
                        	55,9

                        
                        	49,0

                        
                        	40,6

                        
                    

                    
                        	Aksjekapital

                        	0,3

                        	0,3

                        	0,3

                        	0,3

                        	0,3

                    

                    
                        	Annen egenkapital

                        	5,9

                        	7,8

                        	9,3

                        	8,5

                        	8,2

                    

                    
                        	Sum egenkapital

                        	6,2

                        
                        	8,1

                        
                        	9,6

                        
                        	8,8

                        
                        	8,5

                        
                    

                    
                        	Langsiktig gjeld

                        	14,4

                        	11,0

                        	11,2

                        	9,8

                        	10,4

                    

                    
                        	Leverandørgjeld

                        	16,2

                        	15,6

                        	15,4

                        	14,2

                        	10,1

                    

                    
                        	Annen kortsiktig gjeld

                        
                        	14,6

                        	19,1

                        	19,7

                        	16,2

                        	11,6

                    

                    
                        	Sum egenkapital og gjeld

                        
                        	51,4

                        
                        	53,8

                        
                        	55,9

                        
                        	49,0

                        
                        	40,6

                        
                    

                

            
            Selskapets aksjeeiere satt ikke av utbytte i ⁠årsregnskapene for 2020 og 2021. Per 31.12.2022 og 31.12.2023 satt de derimot av henholdsvis kr ⁠3,0 og kr ⁠3,5 ⁠mill., som ble utbetalt våren 2023 og våren 2024. Det blir også foreslått for generalforsamlingen som behandler 2024-regnskapet i ⁠april 2025, at det skal settes av kr ⁠1,5 ⁠mill. Dette er innarbeidet i ⁠ovennevnte balanse per 31.12.2024 (reduserer annen egenkapital og står som en ⁠kortsiktig gjeld til beløpet blir betalt ut etter generalforsamlingen har godkjent beslutningen).

            Mer detaljerte tall og forklaring av de enkelte samlepostene presenteres i ⁠delkapittel ⁠5.4, der vi kommer tilbake til denne casebedriften.

            Prosessen med å ⁠utarbeide en ⁠strategiplan for perioden 2025–2029

            Gull & glitters ledelse har en ⁠tradisjon med å ⁠utarbeide strategiplaner som har en ⁠femårs planleggingshorisont. Planen for perioden 2020–2024 skal nå erstattes med en ⁠ny strategiplan. Som kjent ble verden rammet av en ⁠pandemi i ⁠begynnelsen av 2020, og store deler av varehandelen ble rammet av at folk ble pålagt begrensninger med hensyn på ⁠hvor de kunne ferdes. Dette medførte at strategiplanen for 2020–2024 ble gjenstand for en ⁠omfattende revisjon høsten 2021. Etter dette har ikke strategien blitt endret.

            Når vi korrigerer nedgangen i ⁠salgsinntektene fra toppåret i ⁠2022 til 2024 med endringene i ⁠prisene i ⁠samme periode, står vi igjen med nedgang i ⁠det samlede salgsvolumet på ⁠15 ⁠prosent. Netthandelsomsetningens andel av de samlede salgsinntektene sto for henholdsvis 26,4 ⁠% i ⁠2020 og 21,3 ⁠% i ⁠2021, men falt til 11,2 ⁠% i ⁠2023 og 9,9 ⁠% i ⁠2024.

            Da arbeidet med den nye strategiplanen startet i ⁠september 2024, hadde ledelsen med seg tre problemer som de skulle finne en ⁠løsning på:

            
                	
                    Tidligere tilfredsstillende vekst har blitt erstattet av en ⁠nedgang i ⁠omsetningen, som når vi korrigerer for inflasjon utgjør hele 15 ⁠prosent på ⁠bare tre år.

                

                	
                    Nedgangen i ⁠salgsvolumene har vært den største bidragsyteren til den svekkede lønnsomheten, ettersom driftskostnadene ikke har økt i ⁠perioden. Selskapet presenterte for første gang siden begynnelsen av 2000-tallet et ⁠underskudd.

                

                	
                    Netthandelsomsetningen er tilbake til det nivået den var før pandemien, og anses å ⁠være altfor lav ut fra generelle trender i ⁠markedet.

                

            

            En ⁠ny strategiplan for 2025–2029 ble vedtatt av selskapets styre 19. november 2024. Et ⁠sammendrag av denne presenteres i ⁠kapittel ⁠7, og der skal vi se nærmere på ⁠hvordan Gull & glitter utviklet og tok i ⁠bruk en ⁠målstyringsmodell på ⁠bakgrunn av denne.

            Diskusjon i ⁠styremøte onsdag 8. januar 2025

            I ⁠forbindelse med at økonomisjefen hadde et ⁠midlertidig 2024-regnskap klart, ble det første styremøtet i ⁠2025 et ⁠utvidet møte, der også hele ledergruppen deltok.

            Det utarbeides egne avdelingsregnskap for hver butikk, verkstedet og netthandelsvirksomheten, i ⁠tillegg til en ⁠rapport over de administrative felleskostnadene. Både det samlede regnskapet og avdelingsregnskapene ble gjennomgått grundig i ⁠møtet og rapportene skapte grunnlag for engasjerte og langvarige diskusjoner.

            Økonomisjefen viste rapporter som sammenliknet faktiske tall med et ⁠budsjett for 2024, som hadde blitt vedtatt av styret i ⁠desember 2023. For mange av postene, slik som salgsinntekter fra de ulike resultatenhetene, hadde avvikene vokst jevnt gjennom året. Dette førte til en ⁠diskusjon om budsjettenes rolle og styringsrelevans, nå som det viste seg at virkeligheten så litt annerledes ut enn hva ledelsen og styret så for seg da budsjettet hadde blitt behandlet og fastsatt.

            Styrerepresentant Tore Tallhaug, som har lang og variert ledelses- og konsulenterfaring fra varehandel, noterte underveis i ⁠møtet en ⁠rekke spørsmål på ⁠blokken sin:

            
                	
                    Hvorfor hadde vi en ⁠god lønnsomhet tidligere, og hva har skjedd som har bidratt til at vi ikke har det lenger? Regnskapsrapportene sier jo ingen ting om underliggende årsaker som hjelper oss til å ⁠forstå hvorfor og hvordan?

                

                	
                    Hva har gått galt? Bør vi oppdatere strategien vår, eller er driften vår for lite målrettet?

                

                	
                    Hvis vi skal oppdatere strategien, hvordan bør dette gjøres?


                	
                    Og hvis vi skal oppdatere strategien, hvordan bør endringene implementeres?

                

                	
                    Hvilken styringsinformasjon trenger vi for å ⁠finne ut hva som bør endres?

                

                	
                    Finansregnskapet og budsjettet har frem til i ⁠dag vært våre viktigste styringsverktøy. Finnes det andre styringsverktøy som bør inngå i ⁠virksomhetens styringspakke?

                

                	
                    Hvordan skal vi bruke budsjettene fremover? De mister jo fort sin relevans når vi sitter og ser på ⁠at avvikene vokser måned for måned.

                

                	
                    Hva skal tallene i ⁠budsjettet reflektere – hva vi ønsker å ⁠oppnå eller hva vi forventer å ⁠oppnå?

                

                	
                    Hvor ofte bør budsjettet oppdateres? Kanskje bør budsjettet oppdateres oftere enn hvert år.

                

                	
                    Har vi de rette interne ressursene, som kompetanse, systemer, prosedyrer og gode relasjoner til leverandører og andre samarbeidspartnere? I ⁠så fall, er de organisert og samordnet på ⁠en ⁠slik måte at de bidrar til verdiskapingen?

                

                	
                    For å ⁠bedre verdiskapningen må vi kunne kontrollere kostnadene bedre enn hva vi klarer i ⁠dag. Hvordan styrer vi kostnader på ⁠en ⁠best mulig måte?

                

                	
                    Kan vi lære av andre aktører i ⁠bransjen som presterer godt? Hva er beste praksis?

                

                	
                    Har vi velfungerende innkjøps-, logistikk- og salgsprosesser som bidrar til både kundetilfredshet og lønnsom handel? Er det her noe vi kan måle som kan hjelpe oss til å ⁠få bedre innsikt i ⁠våre interne prosesser?

                

                	
                    Hvordan vurderes vi i ⁠markedet, har vi nok tilfredse og lojale kunder som oppfatter at vi leverer god service og kvalitet? Hvordan er betalingsvilligheten for de varene som vi markedsfører?

                

                	
                    Hva er det vi må følge opp godt når det gjelder trafikken på ⁠nettet og nettkundenes atferd?

                

                	
                    Hva kan vi måle? Hva bør vi måle? Hvordan kan vi utarbeide månedsrapporter som gir oss et ⁠mer helhetlig og balansert bilde? Hvordan kan disse rapportene hjelpe ledelsen til å ⁠identifisere spesielle oppfølgingsområder og utvikle velfungerende styringsaktiviteter?

                

                	
                    Hvordan kan vi best vurdere om vi skal legge ned en ⁠butikk eller drive den videre?

                

                	
                    Hvordan kan vi best vurdere om det vil være lønnsomt å ⁠sette bort verksteddriften og/eller regnskapsføringen til en ⁠ekstern tjenesteleverandør?

                

            

            Denne boken inneholder konsepter, modeller og verktøy som kan hjelpe Gull & glitters ledelse til å ⁠få svar på ⁠disse spørsmålene. Vi skal derfor både komme tilbake til disse problemstillingene generelt og til casebedriften spesielt i ⁠kapitlene som følger.

            
                
            

        
        
            
                1 Gjønnes, S.H. og Tangenes, T. (2009). Regndans eller dans på ⁠roser? Et ⁠kritisk blikk på ⁠den rådende læringstradisjonen i ⁠økonomi- og virksomhetsstyringsfagene. Magma, 12(1): 51–70.

            
            
                2 Vi sikter her til strategi som en ⁠plan. Den forteller hvor virksomheten ønsker å ⁠være fremover i ⁠tid når det blant annet gjelder produkter og markeder, hvorfor den skal være der og hvordan den skal komme dit.

            
            
                3 March, J.G. (1991). Exploration and Exploitation in Organizational Learning. Organizational Science, 2(1): 71–87.

            
            
                4 McGahan, A. M., & Porter, M. E. (1997). How Much Does Industry Matter, Really? Strategic Management Journal, 18(Summer Special Issue): 15–30.

